Հայաստանում ևս Ամանորյա միջոցառումների շարքը բացվում է Սուրբծնունդյան գերմանական տոնավաճառով: Դեկտեմբերի մեկին Երևանում, Գերմանիայի դեսպանատան կողմից կազմակերպվել էր Սուրբծննդյան տոնավաճառ: Արդեն երկրորդ տարին է դեսպանատունն իր հյուրընկալ դռներն է բացում հայաստանցիներիս առաջ և բոլորիս հրավիրում մասնակցելու այս գեղեցիկ, գունեղ, ջերմ և բարի միջոցառմանը: Միջոցառման ընթացքում մարդիկ հնարավորություն ստացան փորձելու գերմանական եռացող «գլյուվայն» գինին, նրբերշիկ, քաղցրավենիք և խմորեղեն: Մինչ մարդկանց մի մասը համտեսում էր գերմանական ավանդական ուտելիքները, մյուս մասը փնտրում էր տան և տոնածառի համար համապատասխան խաղալիքներ և զարդարանք: Այս գեղեցիկ հեքիաթն ուղեկցվում էր Սուրբծննդյան երգերով, իսկ ավելի ուշ երեխաներին հյուր եկավ Նիկոլաուս պապիկն իր անակնկալներով և բարեմաղթանքներով: